SA se eerste ‘dagga’-pizza is hier | Maroela Media
Die ‘Not-so-plain Mary Jane’-pizza (Foto: Skermgreep uit die video)
Die bekende restaurantgroep Col’Cacchio het pas Suid-Afrika se eerste cannabis-pizza bekendgestel wat kannabidiol-olie (KBD-olie) bevat.
Col’Cacchio het saam met Africanpure, ŉ vervaardiger van KBD-produkte, gewerk om dié unieke pizza te skep.
Kinga Baranowska, een van die stigters van Col’Cacchio, sê die pizzas is geskep nadat die departement van gesondheid onlangs aangekondig het dat KBD wettig in Suid-Afrika verkoop mag word.
Baranowska sê sy het ŉ paar jaar gelede al aan die idee gedink toe hulle in Kroasië ŉ cannabis-bier gedrink het.
“Ons probeer altyd om nuwe giere te volg, om innoverend te wees en dinge lig en prettig te hou. Ons het reeds die laerkilojoule-pizza, die styselslim-pizza en ŉ veganistiese pizza omdat ons die tendense probeer volg, nou het ons ook ŉ cannabis-pizza! Ons het gedink: ‘Hoekom nie?’” sê sy.
Die ‘Green goddess’ pizza (Foto: Skermgreep uit die video)
In ŉ video om die pizza bekend te stel, sê die restaurantgroep dat KBD kan help met inflammasie, angs en om artritis te vertraag en verminder. KBD-olie is ook veilig vir kinders en diere.
“KBD-olie laat voel jou nie ‘hoog’ nie. Ons het dit presies uitgewerk dat elke pizza 20 mg KBD-olie sal bevat, wat die perfekte hoeveelheid is,” sê Baranowska. Die pizzas bevat geen tetrahidrokannabinol (THK), die psigoaktiewe bestanddeel in dagga, wat mense kan bedwelm nie.
Die olie, wat nie die smaak van die pizza behoort te belemmer nie, sal op die pizza gespuit word. Volgens Baranowska sal die vegetariese pizza ŉ sterker hennep-smaak hê as die pizza met vleis op.
Twee cannabis-pizzas – die “Green Goddess” (vegetaries) en “Not-so-plain Mary Jane” – is vanaf vandag in alle Col’Cacchio-restaurante, behalwe hul halaal-restaurante en Windhoektak, beskikbaar.
Baranowska sê almal is mal oor die cannabis-pizza en dat hulle sover fantastiese terugvoer oor dié nuwe bestanddeel in hul pizzas ontvang het.
We just couldn't hold it in any longer! We'd like to now officially introduce you to SA's first ever Cannabis Pizza! https://colcacchio.co.za/2019/06/24/cannabis-pizza/
Indien die video nie speel nie, kyk dit hier.
Vreemdste slaaie in ou resepteboek gevind
Agge nee, grote griet!!!! Wat nou nog!!!!
Geitjie grietjie ek sê ook so. Maar volgens die berig sal niemand deur die pizza hoog raak nie. Wat is die doel dan daarvan in hierdie teneerdrukkende tye waarin ons leef? Of smaak dit lekker? Sal nie weet nie. Nietemin bon-appetit aan diegene wat vanaand “gecollar en getie” gaan smul aan die dagga pizza.
Regtig? Ek sal nooit julle besigheid en waarvoor julle staan kan ondersteun nie. Julle is duidelik oningelig en is deel van die probleem.